作者:範炎
標題:沁園春
內容:襟韻何如，文雅風流，王謝輩人。問傳家何物，多書插架，放懷無可，有酒盈樽。一詠一談，悠然高致，似醉當年曲水春。還知否，壯胸中萬卷，筆下千軍。門前我有佳賓。但明月、清風更此君。喜西廬息駕，心間勝日，東皇倚杖，目送行雲。聞道君王，玉堂佳處，欲詔長楊奏賦孫。功名看，一枝丹桂，兩樹靈椿。